Тоқаев ФИФА президенті Джанни Инфантиномен кездесті
"Тоқаев ФИФА президенті Джанни Инфантиномен кездесті" | "https://abai.kz/post/168412"
TITLE: Тоқаев ФИФА президенті Джанни Инфантиномен кездесті
URL: https://abai.kz/post/168412
META: "Тоқаев ФИФА президенті Джанни Инфантиномен кездесті" | "https://abai.kz/post/168412"
DATE: 03.05.2023
AUTHOR(s): Abai.kz
TOTAL WORDS: 236
TEXT: Мемлекет басшысы Халықаралық футбол федерациясының президенті Джанни Инфантиноны қабылдады, деп хабарлайды Ақорда. Кездесу барысында Қазақстан футболының әлеуетін арттыру, сондай-ақ балалар мен жасөспірімдер спортын дамыту мәселелері талқыланды. Қасым-Жомарт Тоқаев Джанни Инфантиноны ФИФА президенті лауазымына қайта сайлануымен құттықтап, бүкіл әлемде, сондай-ақ елімізде футболдың дамуына қосқан өлшеусіз үлесі үшін алғыс айтты. Мемлекет басшысы ФИФА-мен арадағы ынтымақтастықты кеңейту перспективасына жоғары баға берді. «Сіздің сапарыңыз Қазақстан футболын дамыту тұрғысынан өте маңызды деп санаймын. Әлемде ең танымал спорт саналатын футболды дамытуда ауқымды іс атқарып жатқаныңызды білемін. Сіздің еңбегіңізді құрметтейміз және ФИФА президенті ретінде қолдаймыз. Біз ФИФА-мен және жеке өзіңізбен ынтымақтастықты нығайта түсуге дайынбыз», - деді Қасым-Жомарт Тоқаев. Мемлекет басшысының айтуынша, Қазақстанда 1 миллионнан астам адам футболмен жүйелі түрде шұғылданады. Бүгінде еліміздің барлық аймағында 17 футбол орталығы және 2 академия жұмыс істейді. Онда 7 мыңнан астам бала жаттығады. Джанни Инфинтино ФИФА-ның үздік халықаралық тәжірибесін бөлісуге және Қазақстандағы футболдың дамуына атсалысуға дайын екенін айтты. «Еліңізге бірнеше рет келгенмін, бірақ ФИФА президенті ретінде алғаш рет келіп тұрмын. Осы себепке орай сізбен кездесіп отырғаныма қуаныштымын. Бұл тамаша елдегі әрбір футбол жанкүйері сияқты Сіз де футболды ұнататыныңызды білемін. Біз бірлесе отырып, көптеген ауқымды істерді атқара аламыз. Қазақстан тек аймақта ғана емес, әлемдік деңгейдегі өте маңызды елге айналды. Қазақстан – ФИФА үшін сенімді серіктес. Біз бірге жұмыс істеуміз қажет. Себебі осы елдегі, сондай-ақ басқа елдердегі қоғамды футбол арқылы біріктіру үшін мүмкіндік мол», - деді Джанни Инфантино. Бұған дейін хабарлағанымыздай, ФИФА президенті Джанни Инфантино Қазақстанға жұмыс сапарымен келді. Abai.kz
